Komisjoni teatis, mis avaldatakse nõukogu määruse (EÜ) nr 1/2003 artikli 27 lõike 4 kohaselt juhtumi AT.40023 „Piiriülene juurdepääs tasulisele televisioonile“ kohta

(2018/C 460/17)

1. Sissejuhatus

(1) Nõukogu määruse (EÜ) nr 1/2003 ( 1 ) artiklis 9 on sätestatud, et kui komisjon kavatseb vastu võtta rikkumise lõpetamist nõudva otsuse ja asjaomased ettevõtjad teevad ettepaneku kohustuste võtmiseks seoses komisjoni esialgses hinnangus tõstatatud küsimuste lahendamisega, võib komisjon muuta need kohustused asjaomastele ettevõtjatele siduvaks. Sellise otsuse võib vastu võtta kindlaksmääratud ajavahemikuks ja selles esitatakse järeldus, et komisjonil ei ole enam põhjust meetmeid võtta.

(2) Sama määruse artikli 27 lõike 4 kohaselt peab komisjon avaldama juhtumi lühikokkuvõtte ja kohustuste põhilise sisu. Komisjoni määratud tähtaja jooksul võivad huvitatud isikud esitada märkusi.

2. Juhtumi kokkuvõte

(3) Komisjon võttis 23. juulil 2015 vastu vastuväite, milles on muu hulgas käsitletud ettevõtjate (i) Universal Studios International B.V. ja Comcast Corporation; (ii) CPT Holdings, Inc., Colgems Productions Limited ja Sony Corporation (edaspidi koos “Sony Pictures”); ning (iii) Warner Bros. International Television Distribution Inc., Warner Media LLC (endine Time Warner Inc.), (edaspidi koos “Warner Bros.”) tegevust.

(4) Komisjon võttis 12. jaanuaril 2018 vastu ettevõtjatele Universal Studios International B.V., Universal Studios Limited ja Comcast Corporation (edaspidi koos “NBCUniversal”) adresseeritud täiendava vastuväite, järgides NBCUniversali ettevõtte struktuuri muutmist.

(5) NBCUniversal, Sony Pictures ja Warner Bros. edaspidi on individuaalselt viidatud kui “ettepaneku kohustuste võtmiseks teinud stuudio” ja koos “ettepaneku kohustuste võtmiseks teinud stuudiod”.

(6) Vastuväite ja täiendav vastuväite on esialgne hinnang määruse (EU) nr 1/2003 artikli 9 lõike 1 tähenduses.

(7) Vastuväite ja täiendava vastuväite kohaselt on iga ettepaneku kohustuste võtmiseks teinud stuudio sõlminud litsentsilepingu tasulise televisiooni ringhäälinguorganisatsiooniga Sky UK Limited (endine British Sky Broadcasting Limited) (edaspidi “Sky”) ja see leping sisaldab klauslit, — millega keelatakse ettevõtjal Sky teha jaemüügi korras levitatavaid tasulisi televisiooniteenuseid kättesaadavaks selliste tarbijate omaalgatuslike taotluste alusel, kes elavad või asuvad küll Euroopa Majanduspiirkonnas (edaspidi EMP), kuid väljaspool Ühendkuningriiki ja Iirimaad, või piiratakse ettevõtja Sky sellekohaseid õigusi ja — mille kohaselt peab iga ettepaneku kohustuste võtmiseks teinud stuudio nõudma EMPs, kuid väljaspool Ühendkuningriiki ja Iirimaad asuvatelt ringhäälinguorganisatsioonidelt jaemüügi korras levitatavate tasuliste televisiooniteenuste kättesaadavaks tegemisest hoidumist või selle piiramist selliste tarbijate omaalgatuslike taotluste alusel, kes elavad või asuvad Ühendkuningriigis ja Iirimaal.

(8) Mõlemat tüüpi klausleid on edaspidi viidatud kui “vaidlustatud klauslid”.

(9) Vastuväites ja täiendavas vastuväites jõutakse esialgsele järeldusele, et vaidlustatud klauslid kujutavad endast ELi toimimise lepingu artikli 101 ja Euroopa Majanduspiirkonna lepingu (edaspidi „EMP leping“) artikli 53 rikkumist iga ettepaneku kohustuste võtmiseks teinud stuudio poolt, sest: i) vaidlustatud klauslite eesmärk on piirata konkurentsi ELi toimimise lepingu artikli 101 lõike 1 ja EMP lepingu artikli 53 lõike 1 tähenduses; ii) vaidlustatud klauslid ei sisalda ühtki majanduslikku ega õiguslikku asjaolu, mis õigustaks järeldust, et see ei saa konkurentsi kahjustada, ja iii) vaidlustatud klauslid ei vasta ELi toimimislepingu artikli 101 lõikes 3 ega EMP lepingu artikli 53 lõikes 3 sätestatud erandi tegemise tingimustele.

(10) Vastuväite käsitleb ka litsentsilepinguid sõlmitud ettevõtja Sky ja ettevõtjate Paramount, Disney ja Twentieth Century Fox vahel, mis sisaldavad klausleid, — millega keelatakse ettevõtjal Sky teha jaemüügi korras levitatavaid tasulisi televisiooniteenuseid kättesaadavaks selliste tarbijate omaalgatuslike taotluste alusel, kes elavad või asuvad küll Euroopa Majanduspiirkonnas (edaspidi EMP), kuid väljaspool Ühendkuningriiki ja Iirimaad, või piiratakse ettevõtja Sky sellekohaseid õigusi ja/või — mille kohaselt peavad Paramount, Disney ja Twentieth Century Fox nõudma EMPs, kuid väljaspool Ühendkuningriiki ja Iirimaad asuvatelt ringhäälinguorganisatsioonidelt jaemüügi korras levitatavate tasuliste televisiooniteenuste kättesaadavaks tegemisest hoidumist või selle piiramist selliste tarbijate omaalgatuslike taotluste alusel, kes elavad või asuvad Ühendkuningriigis ja Iirimaal.

(11) Euroopa Komisjon võttis 26. juulil 2016 vastu nõukogu määruse (EÜ) nr 1/2003 artikli 9 lõike 1 kohase otsuse, millega kuulutati kohustused, mille Paramount oli välja pakkunud komisjoni vastuväites nimetatud probleemide lahendamiseks, õiguslikult siduvaks.

(12) Euroopa Komisjon avaldas 9. novembril 2018 nõukogu määruse (EÜ) nr 1/2003 artikli 27 lõike 4 kohaselt teatise, kutsudes huvitatud kolmandaid isikuid esitama märkusi Disney poolt esitatud kohustuste kohta, mida ta võttis komisjoni vastuväites tõstatatud konkurentsiprobleemide lahendamiseks.

3. Võetavate kohustuste peamine sisu

(13) Iga ettepaneku kohustuste võtmiseks teinud stuudio ei nõustu vastuväites ja täiendavas vastuväites nimetatud probleemidega, kuid iga stuudio esitas siiski määruse (EÜ) nr 1/2003 artikli 9 kohased ettepanekud kohustuste kohta, mida ta võib võtta komisjoni tõstatatud konkurentsiprobleemide lahendamiseks. Kohustused hõlmavad ettepaneku kohustuste võtmiseks teinud stuudioid, nende õigusjärglasi ning kõiki praegusi ja tulevasi tütarettevõtjaid, mille üle nendel on valitsev mõju nõukogu 20. jaanuari 2004. aasta määruse (EÜ) nr 139/2004 (kontrolli kehtestamise kohta ettevõtjate koondumiste üle) tähenduses. Kohustuste põhipunktid oleksid järgmised: (a) Iga ettepaneku kohustuste võtmiseks teinud stuudio ei sõlmi ega uuenda või pikenda ühtegi tasuliste televisiooniteenuste edastamist käsitlevat litsentsilepingut, (2) milles (taas)kehtestatakse ringhäälinguorganisatsiooni kohustused ja/või stuudio kohustused ükskõik millise EMPs asuva territooriumi suhtes. Need kohustused on määratletud järgmiselt: — Asjakohased klauslid (3) või nendega võrdväärsed klauslid, millega piiratakse või takistatakse ringhäälinguorganisatsioonil vastamist EMPs, kuid väljaspool ringhäälinguorganisatsiooni litsentsijärgset territooriumi elavate ja asuvate tarbijate omaalgatuslikele taotlustele (ringhäälinguorganisatsiooni kohustus) ja — Asjakohased klauslid ja nendega võrdväärsed klauslid, mille kohaselt peab filmistuudio nõudma EMPs, kuid väljaspool ringhäälinguorganisatsiooni litsentsijärgset territooriumi asuvatelt ringhäälinguorganisatsioonidelt selle ringhäälinguorganisatsiooni litsentsijärgsel territooriumil elavate ja asuvate tarbijate omaalgatuslikele taotlustele vastamisest hoidumist või selle piiramist (stuudio kohustus). (b) Iga ettepaneku kohustuste võtmiseks teinud stuudio ei tohiks: — püüda jõustada ega algatada kohtu- ega tribunalimenetlusi kehtiva tasuliste televisiooniteenuste edastamist käsitleva litsentsilepingu kohase ringhäälinguorganisatsiooni ja/või stuudio kohustuse rikkumise eest ega — täita kehtivast tasuliste televisiooniteenuste edastamist käsitlevast litsentsilepingust tulenevaid ringhäälinguorganisatsiooni ja/või stuudio kohustusi.

(14) Iga ettepaneku kohustuste võtmiseks teinud stuudio kohustused peaksid hõlmama lineaarseid tasulisi televisiooniteenuseid ja vastavalt ringhäälinguorganisatsioonile antud litsentsi(de)s sisalduvatele sätetele ka liikmemaksuga tellitavaid videoteenuseid (juhul kui ringhäälinguorganisatsioon pakub tellitavat videoteenust, siis kliendiga sõlmitud tasulise televisiooni abonendilepingu raames võib ta pakkuda samu filme ka kaasneva tellitava videoteenusena).

(15) Kohustused kestaksid viis aastat alates kuupäevast, kui iga ettepaneku kohustuste võtmiseks teinud stuudio saab teate määruse (EÜ) nr 1/2003 artikli 9 kohasest komisjoni otsusest.

(16) Kohustused on täielikult avaldatud inglise keeles konkurentsi peadirektoraadi veebisaidil: http://ec.europa.eu/competition/index_en.html

4. Kutse märkuste esitamiseks

(17) Komisjon kavatseb turupõhisuse kontrollist lähtudes võtta vastu määruse (EÜ) nr 1/2003 artikli 9 lõike 1 kohase otsuse, millega kuulutakse eespool kokkuvõtvalt esitatud ja konkurentsi peadirektoraadi veebisaidil avaldatud kohustused siduvaks.

(18) Komisjon kutsub vastavalt määruse (EÜ) nr 1/2003 artikli 27 lõikele 4 huvitatud kolmandaid isikuid esitama märkusi kavandatud kohustuste kohta. Komisjon peab märkused kätte saama hiljemalt ühe kuu jooksul pärast käesoleva dokumendi avaldamist. Huvitatud kolmandatel isikutel palutakse märkustest esitada ka mittekonfidentsiaalne versioon, millest igasugune teave, mida nad peavad ärisaladuseks, ja muu konfidentsiaalne teave on välja jäetud ning vajaduse korral asendatud vastavalt kas mittekonfidentsiaalse kokkuvõtte või sõnaga „ärisaladus“ või „konfidentsiaalne“.

(19) Vastuseid ja märkuseid tuleks põhjendada ning esitada asjaomased faktid. Kui tuvastate seoses kavandatud kohustuste mis tahes osaga probleemi, siis kutsub komisjon teid üles pakkuma välja ka võimalikku lahendust.

(20) Märkusi võib saata komisjonile e-posti (COMP-GREFFE-ANTITRUST@ec.europa.eu), faksi (+32 22950128) või postiga järgmisel aadressil (lisada viitenumber AT.40023 –„Piiriülene juurdepääs tasulisele televisioonile” kohta): European Commission Directorate-General for Competition Antitrust Registry 1049 Bruxelles/Brussel

(1) Nõukogu 16. detsembri 2002. aasta määrus (EÜ) nr 1/2003 asutamislepingu artiklites 81 ja 82 sätestatud konkurentsieeskirjade rakendamise kohta (EÜT L 1, 4.1.2003, lk 1). 1. detsembril 2009 sai EÜ asutamislepingu artiklist 81 Euroopa Liidu toimimise lepingu artikkel 101 ja EÜ asutamislepingu artiklist 82 Euroopa Liidu toimimise lepingu artikkel 102. Vastavad artiklid on mõlemas lepingus sisult identsed. Käesolevas teatises tuleks viiteid Euroopa Liidu toimimise lepingu artiklitele 101 ja 102 vajaduse korral käsitada viidetena EÜ asutamislepingu artiklitele 81 ja 82.

(2) Tasuliste televisiooniteenuste edastamist käsitlev litsentsileping on ettevõtete vaheline leping, mille alusel ringhäälinguorganisatsioon (litsentsisaaja) saab kohustuste võtvalt stuudiolt tulevikus toodetavate teatavate filmide (või ka muu audiovisuaalse sisu) näitamise ainuõiguse teatavaks tähtajaks, mille jooksul ringhäälinguorganisatsioon võib filme näidata tasulises televisioonis, ja vastavalt ringhäälinguorganisatsioonile antud litsentsi(de)s sisalduvatele sätetele ka liikmemaksuga tellitavate videoteenustena (juhul kui ringhäälinguorganisatsioon pakub tellitavat videoteenust, siis kliendiga sõlmitud tasulise televisiooni abonendilepingu raames võib ta pakkuda samu filme ka kaasneva tellitava videoteenusena).

(3) Asjakohased klauslid on tasuliste televisiooniteenuste edastamist käsitleva litsentsilepinguga ettenähtud klauslid (mida küll vastuväites käsitletava lepinguga seotud probleemide seas ei ole nimetatud), millega i) satelliidi kaudu edastamise puhul on ette nähtud, et a) loata vastuvõttu litsentsijärgse territooriumi välisel territooriumil ei käsitata ringhäälinguorganisatsioonipoolse lepingu rikkumisena, kui ringhäälinguorganisatsioon ei ole teadlikult andnud luba võtta saateid vastu mujal kui litsentsijärgsel territooriumil, ja/või b) loata vastuvõttu litsentsijärgsel territooriumil ei käsitata stuudiopoolse lepingurikkumisena, kui stuudio ei ole andnud luba teha kättesaadavaks kolmanda isiku deskrambleerimisseadmeid sisu vaatamiseks litsentsijärgsel territooriumil, ja millega ii) internetis edastamise puhul a) nähakse ette ringhäälinguorganisatsiooni kohustus hoida ära filmide (ja muu audiovisuaalse sisu, kui see on lepinguga hõlmatud) loata allalaadimist ja/või voogedastamist väljaspool litsentsijärgset territooriumi, kasutades geofiltreerimist ja/või muud samaväärset tehnoloogiat, ja/või b) nähakse ette, et loata vastuvõttu interneti teel Sky litsentsijärgsel territooriumil ei käsitata stuudiopoolse lepingurikkumisena, kui stuudio on muudelt ringhäälinguorganisatsioonidelt nõudnud geofiltreerimise ja/või muu samaväärse tehnoloogia kasutamist.